钦定古今图书集成/理学汇编/经籍典/第002卷 > 北魏
## 钦定古今图书集成/理学汇编/经籍典/第002卷 > 北魏

### 道武帝天兴二年三月初令五经群书各置博土

按《魏书道武帝本纪》：“天兴二年三月甲子，初令五经
群书各置博士，增国子太学生员三千人。”

天兴四年冬十二月。集博士儒生，比众经文字
按《魏书道武帝本纪》，“天兴四年冬十二月，集博士儒
生，比众经文字。义类相从，凡四万馀字，号曰《众文经》。”
道武帝　　　年，诏集天下书籍。

按《魏书道武帝本纪》，不载　按《李先传》：“太祖问先曰：
‘天下何书最善，可以益人神智’？先对曰：‘唯有经书，三
皇五帝治化之典，可以补王者神智。又问曰：‘天下书
籍，凡有几何？朕欲集之，如何可备’？对曰：‘伏羲创制，帝
王相承，以至于今。世传国纪，天文秘纬，不可计数。陛
下诚欲集之，严制天下诸州郡县，搜索备送，主之所
好，集亦不难’’。”太祖于是颁制天下。经籍稍集。

按《隋书经籍志》，“魏始都燕，南略中原，粗收经史，未能
全具。”

道武帝　　　年。拜梁越上大夫。授诸子经书
按《魏书道武帝本纪》。不载　按《儒林梁越传》。“初为礼
经博士。太祖以其谨厚。举动可则。拜上大夫。命授诸
皇子经书

### 明元帝泰常八年四月至洛阳观石经

按：《魏书明元帝本纪》云云。

明元帝　　　年，采诸经史，撰《新集》三十篇。

按《魏书明元帝本纪》：“帝礼爱儒生，好览史传。以刘向
所撰《新序》《说苑》于经典正义多有所阙，乃撰《新集》三
十篇，采诸经史，该洽古义，兼资文武焉。”

### 太武帝神麚 年选李灵授皇太子经

按《魏书太武帝本纪》。不载。　按《李灵传》：“神麚中，世祖
征天下才㒞。灵以学优温谨，选授高宗经。”

### 孝文帝 年借书于齐秘府

按《魏书。孝文帝本纪》。不载　按《隋书经籍志》。“孝文徙
都洛邑。借书于齐秘府之中。稍以充实。”

太和九年春正月。诏以图谶诸书。非坟典所载者。严
加禁断。

按《魏书孝文帝本纪》：太和九年春正月戊寅，诏曰：“图
谶之兴，起于三季，非经国之典，徒为妖邪所凭。自今
图谶秘纬及名为《孔子闭房记》者，一皆焚之；留者以
大辟论，及诸巫觋假称神鬼，妄说吉凶，及委巷诸卜，
非坟典所载者，严加禁断。”

太和十六年四月。幸皇宗学。亲问博士经义。

按：《魏书孝文帝本纪》云云。

太和十七年九月，幸太学，观《石经》。

按：《魏书孝文帝本纪》云云。

太和十九年六月。“诏薛昙宝求天下遗书。”

按《魏书孝文帝本纪》：“太和十九年六月癸丑，诏求天
下遗书，秘阁所无，有裨益时用者，加以优赏。”　按《薛
野传》：“子昙宝，初补散骑，高祖诏昙宝采遗书于天
下。”

### 宣武帝永平三年六月重求遗书于天下

按：《魏书宣武帝本纪》：永平三年六月“壬寅，诏重求遗
书于天下。”

宣武帝　　　年，令秘书省考校书籍。

按《魏书宣武帝本纪》，不载。　按《儒林孙惠蔚传》：“惠蔚
迁秘书丞，武邑郡中正。惠蔚既入东观，见典籍未周，
乃上疏曰：‘臣闻圣皇之御世也，必幽赞人经，参天贰
地，宪章典故，述遵鸿猷。故《易》曰：‘观乎天文以察时变，
观乎人文以化成天下’。然则六经百氏，图书秘籍，乃
承天之正术，治人之贞范。是以温柔疏远，《诗》《书》之教；
恭俭易良，礼乐之道。《爻彖》以精微为神，《春秋》以属辞
为化，故大训炳于东序，艺文光于麟阁’。”斯实太平之
枢宗，胜残之要道，有国之灵基，帝王之盛业，安上靖
民，敦风美俗，其在斯乎！及秦弃学术，礼经泯绝。汉兴
求访，典文载举，先王遗训，灿然复存。暨光武拨乱，日
不暇给，而入洛之书二千馀两。魏晋之世，尤重《典坟》，
收亡集逸，九流咸备。观其鸠阅史篇，访购经论，纸竹
所载，略尽无遗。臣学阙通儒，思不及远，徒循章句，片
义无立。而慈造曲覃，厕班秘省，忝官承乏，唯书是司。
而观阁旧典，先无定目，新故杂糅，首尾不全。有者累
帙数十，无者旷年不写。或篇第褫落，始末沦残；或文
坏字误，谬烂相属。篇目“虽多，全定者少。臣请依前丞
臣卢昶所撰《甲乙新录》，欲裨残补阙，并有无，校炼句
读，以为定本。次第均写，永为常式。其省先无本者，广
加推寻，搜求令足。然经记浩博，诸子纷纶，部帙既多，
章篇纰缪，当非一二校书，岁月可了。今求令四门博
士及在京儒生四十人，在秘书省专精校考，参定字
义。如蒙听许，则典文允正，群书大集。”诏许之。

### 孝明帝熙平元年二月太师高阳王雍等奏举崔光授肃宗经

按《魏书孝明帝本纪》。不载。　按《崔光传》云云。

### 神龟元年诏校勘石经补其残缺

按《魏书孝明帝本纪》，不载。　按《崔光传》，光迁车骑大
将军仪同三司。神龟元年夏，光表曰：“《诗》称‘蔽芾甘棠，
勿剪勿伐，召伯所茇’。又云：‘虽无老成人，尚有典刑’。《传》
曰：‘思其人犹爱其树，况用其道不恤其人。是以《书》始
稽古，易本山火。观于天文，以察时变，观于人文以化
成天下’。”安世记箧于汾南，伯山抱卷于河右，元始孤
论，充汉帝之坐；孟皇片字，悬魏王之帐。前哲之宝重
坟籍，珍爱分篆，犹若此之至也。矧迺圣典鸿经，炳勒
金石，理为国楷，义成家范，迹实世模，事则人轨，千载
之格言，百王之盛烈，而令焚荒污毁，积榛棘而弗扫，
为鼯鼬之所栖宿，童竖之所登踞者哉！诚可为痛心
疾首，拊膺扼腕。伏惟皇帝陛下孝敬日“休，自天纵睿，
垂心初学，儒业方熙。皇太后钦明慈淑，临制统化，崇
道重教，留神翰林，将披云台而问礼，拂麟阁以招贤。
诚宜远开阙里，清彼孔堂。而使近在城𬮱，面接宫庙，
旧校为墟，子衿永替。岂所谓建国君民，教学为先，京
邑翼翼，四方是则”也。寻《石经》之作，起自炎刘，继以曹
氏典论，初乃三百馀载，“计末向二十纪矣。昔来虽屡
经戎乱，犹未大崩侵。”如闻往者刺史临州，多构图寺，
道俗诸用，稍有发掘，基蹗泥灰，或出于此。皇都始迁，
尚可补复，军国务殷，遂不存检，官私显隐，渐加剥撒播麦纳菽，春秋相因，蔓生蒿杞，时致火燎。由是经石
弥减，文字增缺。职忝胄教，参掌经训，不能缮修颓坠，
兴复生“业，倍深惭耻。今求遣国子博士一人堪任干
事者，专主周视，驱禁田牧，制其践秽，料阅碑牒，所失
次第，量厥补缀。”诏曰：“此乃学者之根源，不朽之永格。
垂范将来，宪章之本。便可一依公表石功并字多少，
欲补治之于后。”灵太后废，遂寝。

### 孝武帝永熙三年二月帝亲释奠诏祭酒刘𫷷等于显阳殿讲经

按《魏书孝武帝本纪》，永熙三年二月丙子，帝亲释奠，
礼先师。”　按《刘芳传》：“芳子怿，怿弟𫷷领国子祭酒，出
帝于显阳殿讲《孝经》。𫷷为执经，虽训答论难未能精
尽，而风采音制，足为可观。”　按《儒林李同轨传》：“永熙
三年春释菜，诏延公卿学官于显阳殿，敕祭酒刘𫷷
讲《孝经》，黄门李郁讲《礼记》，中书舍人卢景宣解《大戴
礼夏小正》篇，时广招儒学，引令预听同轨，经义素优，
辨析兼美，而不执经，深为慨恨。　按《李孝伯传》：“郁字
永穆，永熙三年春，于显阳殿讲《礼记》，诏郁执经，解说
不穷。群难蜂起，无废谈笑。”出帝及诸王公凡预听者，
莫不嗟善。

### 孝静帝武定四年八月移洛阳汉魏石经于邺

按：《魏书孝静帝本纪》云云。